Paterna torna a obrir 24 hores la biblioteca de la Cova Gran
10/12/2015

# Paterna torna a obrir 24 hores la biblioteca de la Cova Gran

[![Imatge de l'interior de la biblioteca de la Cova Gran](/images/noticias/2015/06/biblio-24-horas.jpg)](/images/noticias/2015/06/biblio-24-horas.jpg)

10.12.2015

Des del pròxim 21 de desembre i fins al 29 de gener, la biblioteca de la Cova Gran romandrà oberta ininterrompudament tots els dies de la setmana

La biblioteca municipal de la Cova Gran de Paterna torna a ampliar de manera extraordinària el seu horari per a ajudar els estudiants paterners a preparar els seus exàmens. D’esta manera, des del 21 de desembre i fins al 31 de gener, les instal•lacions d’este espai cultural romandran obertes ininterrompudament tots els dies de la setmana.

Amb esta segona obertura extraordinària, l’alcalde de Paterna, Juan Antonio Sagredo, reafirma el seu compromís d’atendre i cobrir les necessitats intensives d’estudi d’aquells veïns i veïnes de Paterna que ho necessiten davant de l’arribada de l’època d’exàmens.

Així mateix, Sagredo ha destacat “l’èxit d’esta mesura”, en referència als més de 5.500 estudiants paterneros que, durant el període d’exàmens de juny, van fer ús d’este servici de biblioteca 24 hores, que va arribar a aconseguir els 300 usuaris al dia.

“Amb este horari especial, no sols oferim als nostres jóvens un lloc idoni per a la concentració i l’estudi, siga l’hora que siga, sinó que els evitem que es desplacen a altres municipis”, ha puntualitzat el primer edil.

Per a poder dur a terme esta ampliació d’horari especial, igual que es va fer amb motiu dels exàmens de juny, la biblioteca es reforçarà amb el personal de consergeries necessari per a atendre de manera permanent l’afluència d’usuaris.

El servici 24 hores de la biblioteca de la Cova Gran estarà operatiu durant estes dates nadalenques tots els dies excepte Nit de Nadal (24 desembre), Nadal (25 de desembre) i Nit de Cap d’Any (31 de desembre). Al gener, romandrà oberta ininterrompudament tots els dies excepte el dia de Cap d'Any (1 de gener), la nit de Reis (5 de gener) i el dia de Reis (6 de gener).

La decisió d’ampliar l’horari de la biblioteca de la Cova Gran va ser una de les primeres mesures que Juan Antonio Sagredo va prendre tot just accedir a l’Alcaldia de l’Ajuntament de Paterna, una mesura que el primer edil implantarà sempre que arribe el període d’exàmens.